**Kristin Skogen Lund** (født **Kristin Skogen**; 1966) er en norsk bedriftsleder. Hun er konsernsjef i Schibsted, og har tidligere vært administrerende direktør i Næringslivets Hovedorganisasjon (NHO) 2012–2018, administrerende direktør i Aftenposten 2007–2010, konserndirektør i Telenor 2010–2012 og visepresident og president i NHO.

Bakgrunn, utdanning og tidlig yrkesliv
--------------------------------------

Kristin Skogen Lund vokste opp i Oslo og tok bachelorgrad ved Universitetet i Oregon i Eugene i USA, før hun senere tok mastergrad (MBA) ved INSEAD i Fontainebleau i Frankrike. 
Hun gjennomførte Forsvarets Høyskoles sjefskurs høsten 2018.

Lund har hatt lederstillinger i Unilever og Coca-Cola og vært ansvarlig redaktør i nettportalen Scandinavia Online, der hun var administrerende direktør 1998–2002. Deretter var hun konsernsjef i bildebyrået Scanpix Scandinavia (2002–2004).

Aftenposten, Telenor og NHO
---------------------------

Lund var kommersiell direktør i *Aftenposten* (2004–2007) og ble senere administrerende direktør (2007–2010).

Hun var konserndirektør i Telenor fra februar 2010 til november 2012 med ansvar for Norden. Fra september 2011 hadde hun også ansvaret for utviklingen av digitale tjenester i Telenor, og porteføljen omfattet da Telenor Danmark, Telenor Sverige, Telenor Broadcast, Telenor Holding, Telenor Media and Content Services og Telenor Digital Services.

Lund var fra 2008 visepresident i NHO, og ble fungerende president i NHO da Paul-Christian Rieber trakk seg i april 2010. Hun ble valgt til ordinær president for det resterende året samme år og for en ny to-års periode i 2011. Lund ble administerende direktør i NHO fra 1. november 2012, mens tidligere visepresident Heine Wang fra Nokas tok over vervet som president og styreleder. Skogen Lund gikk av som NHO-sjef i 2018 og ble erstattet av Ole-Erik Almlid.

Styreverv og æresbevisninger
----------------------------

Lund var fra 2010 styreleder i både Telenor Norge, Telenor Sverige, Telenor Danmark, Telenor Broadcast, Telenor Media & Content Services og Comoyo AS. Hun var styremedlem i Ericsson AB fra 2013 til 2018. Hun er tidligere styremedlem i stiftelsen Det Norske Kammerorkester. Lund har tidligere vært styremedlem i Orkla, Aftonbladet AB Sverige, allmennaksjeselskapene Nordic Semiconductor, Umoe AS og Sparebank 1 Oslo. Hun er også rådsmedlem i tankesmien Civita, og ble i 2016 styreleder i Oslo Filharmonien. Skogen Lund sitter også i styret i Mozilla og i AutoStore ASA.[]

Kristin Skogen Lund har siden 2015 vært medlem av eksekutivkomiteen i Trilateral Commission. Hun ble i 2020 bedt om å lede det regjeringsoppnevnte Pensjonsutvalget, som skulle evaluere pensjonsreformen som ble innført i 2011. Utvalget leverte sin utredning i juni 2022. 

Skogen Lund ble av Kapital kåret til Norges mektigste kvinne i 2011 og 2012. Hun har markert seg som svært engasjert for å få flere kvinner med i et mannsdominert næringsliv, blant annet med krav om utvidet fedrekvote.

I 2019 ble Lund utnevnt til ridder av den franske Æreslegionen.

I mars 2024 ble Skogen Lund valgt som styreleder for Flyktninghjelpen.

Privat
------

Lund er datter av Kjellaug og Olav Skogen,som var motstandsmann under den andre verdenskrig og Milorgs områdesjef på Rjukan.

Referanser
----------

1. ↑   nordics.inspiringfifty.org[Hentet fra Wikidata]
2. ↑  «New CEO Skogen Lund takes the helm at Schibsted». *Schibsted* **(engelsk)**. Besøkt 22. januar 2019.
3. 1 2 3 4  CV Kristin Skogen Lund[*død lenke*] – nho.no
4. ↑  Skogen Lunds profil ved Bloomberg Businessweek, besøkt 09.09.2013
5. ↑  Forlater midlertidig vervet som NHO-sjef - *Dagens Næringsliv, 8.mai 2018.*
6. ↑  Kristin Skogen Lund blir ny NHO-sjef – nho.no 10. september 2012 (arkivert)
7. ↑  Joramo, Arne: *Telenorge, et tidsbilde 1990-2015*. Oslo, 2010, side 81.
8. ↑  Executive Committee Arkivert 28. mars 2020 hos Wayback Machine. - *Trilateral Commission*. Besøkt 28.januar 2020.
9. ↑  Norges 100 mektigste kvinner Arkivert 26. september 2011 hos Wayback Machine. - *Hegnar Media*, 23. august 2011.
10. ↑  Norges 100 mektigste kvinner Arkivert 28. oktober 2012 hos Wayback Machine. - *Hegnar Media*, 12. juni 2012.
11. ↑  NHO-president Kristin Skogen Lund: Hva er egentlig makt? Arkivert 13. desember 2011 hos Wayback Machine. - *Hegnar Media* - 9. juni 2010.
12. ↑  Skogen Lund: Næringslivet taper på at kvinner tar lenger permisjon enn menn - *Verdens Gang* 11. mai 2010.
13. ↑  Remise de l’Ordre National de la Légion d’Honneur à Kristin Skogen Lund  Arkivert 28. januar 2020 hos Wayback Machine. - no.ambafrance.org, 9. desember 2019.
14. ↑  cflyktninghjelpen.no (14. mar 2024): Kristin Skogen Lund blir ny styreleder for Flyktninghjelpen, hentet 14. mars 2024

Eksterne lenker
---------------

* (en) Kristin Skogen Lund – kategori av bilder, video eller lyd på Commons Rediger på Wikidata
* (en) Kristin Skogen Lund på Internet Movie Database Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon
 |